उफ! बड़ी गर्मी ऐ! जिन्ना चिर सिनमै बैठा रेहा, उन्ना चिर ठीक हा, पर बाहर औंदे गै परसे दी तन्दीड़ी छुड़की पेई ऐ। ते फिरी ‘क्यू’ च बस आस्तै बल्गना। राती दे नौ बज्जी गे न। हून बस्सां बी टामियां-टामियां गै औनियां न। ते रीगल सिनमे कोला लईऐ तीमारपुर तक सत्तें-अठें मीलें दा फासला ऐ। बस नेईं थ्होई तां फ्ही टैक्सी च गै जाना पौना ऐ-सत्तें-अठें रपें दा बेफौंदा खर्च। फिट-फिट वाले इसलै तीमारपुर बल्ल जन्दे गै नेईं। आखदे न उद्दरा खाली परतोना पौन्दा ऐ-जां फिरी डबल कराया मंगदे न। छड़ा न्हेर ते पुलसा आले बी किश नेईं करदे। आहो जी, फिट-फिट वाले भेटा जे चढ़ाई ओड़दे न।